পার্শ্ব চরিত্রের সেরা অভিনেত্রী বিভাগের বিজয়ী হয়েছেন ভায়োলা ডেভিস, ‘ফেন্সেস’ সিনেমার জন্য। যুক্তরাষ্ট্রের প্রেসিডেন্ট ডোনাল্ড ট্রাম্পের সাত মুসলিম দেশের ভিসা নিষিদ্ধ ঘোষণা করার প্রতিবাদে এবারের অস্কার বর্জন করেন বিদেশি ভাষার চলচ্চিত্রে মনোনীত ‘দ্য সেলসম্যান’-এর (ইরান) নির্মাতা আসগর ফারহাদি। অথচ তিনিই দ্বিতীয়বারের মতো জিতলেন এই পুরস্কার। অনুষ্ঠানে উপস্থিত না থাকলেও তার পক্ষ থেকে একটি বক্তব্য পড়ে শোনানো হয়, যেখানে লেখা ছিল, “দুঃখিত এবারের অনুষ্ঠানে আমি থাকতে পারছি না বলে। আমার এই সিদ্ধান্ত আমার দেশের মানুষ এবং আরও ছয়টি দেশের মানুষের ওপর চাপিয়ে দেওয়া অভিবাসীদের নিষিদ্ধ করার অমানবিক নিয়মের প্রতিবাদস্বরূপ।” এই বিভাগের মনোনয়নপ্রাপ্ত অন্য সিনেমাগুলো হলো— ‘টোনি এর্ডমান’ (জার্মানি), ‘আ ম্যান কলড উভে’ (সুইডেন), ‘টান্না’ (অস্ট্রেলিয়া) এবং ‘ল্যান্ড অফ মাইন’ (ডেনমার্ক)। সেরা অ্যানিমেশন সিনেমার অস্কার এবার জিতেছে ডিজনির ‘জুটোপিয়া’। বিভাগে মনোনীত অন্য সিনেমাগুলো হলো— ‘কুবো অ্যান্ড টু স্ট্রিংস’, ‘মোয়ানা’, ‘মাই লাইফ অ্যাজ আ জুকিনি’ এবং ‘দ্য রেড টার্টল’।